BYA TERAH KAAYA
PULEZIDENTI Yoweri Museveni akubirizza abafumbo bulijjo okukolera awamu nti lwe banaasobola okukyusa ku byenfuna by’amaka gaabwe.
Museveni yagambye nti abafumbo abakolera awamu basobola okukwatagana obulungi n’okuvuganya nga kino kiyamba okwongera amaanyi mu nfuna yaabwe.
Okwogera bino yabadde ku mbaga ya muwala wa Brig. Proscovia Nalweyiso ayitibwa Gloria Namubiru eyagattiddwa ne Nelson Alfred Okello ow’e Nakabago Mukono mu bufumbo obutukuvu.
Museveni obubaka buno yabutisse Nnampala wa Gavumenti Ruth Nankabirwa nga yabawadde n’ebbaasa okufunamu ente.
Emikolo gyatandise n’okugatta abagole mu Lutikko e Lubaga era Rev Fr. Joseph Mary Kato n’akuutira Okello ne Gloria obufumbo bwabwe babutambuze nga balabira ku Bukedde TV, leediyo n’olupapula lwa Bukedde kuba buli lunaku olukya babeere na bipya mu bulamu bwabwe .
Yagambye nti n’olupapula lwa New Vision lulina amakulu g’okwolesebwa bwe batyo nabo babeerenga n’okwolesebwa okupya mu maka gaabwe.
Oluvannyuma abagole baasembezza abagenyi baabwe mu kibangirizi kya Bannamakolera e Lugogo nga mu beetabye ku mukolo ye minisita w’amakolero n’obusuubuzi Amelia Kyambadde, omuwanika wa NRM, Rose Mary Namayanja, akwanaganya emirimu mu maka g’obwapulezidenti Nakyobe, omwogezi wa poliisi mu ggwanga Andrew Felix Kaweesi, abasuubuzi b’e Mukono n’abalala.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn